**Аямаған йәнен, түккән ҡанын...**

 Һәр халыҡты ҡылыҡһырлай торған ниндәй ҙә булһа сифат була. Ҡайһылыр милләт тыныс холоҡло, икенселәре тандыр менән генә йәшәүгә өҫтөнлөк бирә, өсөнсөләре пунтуаллек менән айырыла. Ә беҙҙең башҡорттарҙы ниндәй һыҙат айырып тора икән һуң? Минең уйлауымса, башҡорттарға тәүәкәллек, дыуамаллыҡ, саялыҡ һәм олпатлыҡ та хас. Шулай булмаһа, башҡорт үҙ башына төшкән ҡырғындарҙы, ихтилалдарҙы, яуҙарҙы йырып сыға алыр инеме икән? Ай- һай...

 Ошо һыҙҙаттарҙың барыһы ла “Француз бәйете” тигән өҙөктә сағылыш тапҡан. Бында, башҡорттарҙың дөйөм характерын һүрәтләгәндә, уларҙы “ярһыу” тип тә атайҙар, сөнки “ярһыу ирҙәр ҡурҡыу күҙен күрмәнеләр”. Ысынлап та, ошо сифаттарҙың барыһына ла эйә булмаһалар, уҡ, ян, ҡылыс, һөңгө менән генә ҡоралланған башҡорттар туптар, мылтыҡтар менән ҡоралланған француздарға ҡаршы тора алыр инеме икән? Бик икеле... Бары тик дыуамал, сая һәм Тыуған илен сикһеҙ яратҡан кеше генә шулай һуғыша алғандыр. Башҡорт халыҡ йыры “Урал”да ла:

 Аямаған йәнен, түккән ҡанын,

 Һис бирмәгән башҡорт Уралын, -

тип йырланыла. Тимәк, башҡорттарҙың яусанлығы борондан килгән. Әлбиттә, башҡорт үҙе теләп яу юлына ынтылмаған. Уны йә заманы, йә шул осорҙа тыуып торған хәлдәр мәжбүр иткән. Нисек кенә булмаһын, яусан башҡорт Тыуған илен һаҡлауға башкөллө сумған. Бында ул йән һаҡлау, иҫән ҡалыу тураһында ла онота, бәйеттә яҙылғанса, “аяҡ-ҡулдары өҙөлгәнен” дә белмәҫлек дәрәжәгә етә. Д. Юлтый әйткәненсә, “ҡан баҙары”ның эсенә инеп сума улар. Ниндәй генә ауыр хәлдәргә ҡалһалар ҙа (халыҡ ҡырыла, аҫыл ирҙәр ауалар, ҡайһылары әсирлеккә эләгә), башҡорттар дошмандарын еңәсәктәрен белә, ошо еңеү теләге уларға көс-ҡеүәт, ышаныс өҫтәгән.

 Атайымдың дуҫы ла Чечен ҡан ҡойошон үткән. Ундағы мәхшәрҙе күп күргән, хеҙмәттәштәрен юғалтҡан. Әммә имен ҡалырына өмөтөн юғалтмаған. Ошндай кешеләр булған өсөн дә беҙ булғанбыҙ, барбыҙ һәм буласаҡбыҙ!